Referat fra Boligforeningen Bispegaardens 85. ordinære generalforsamling 

23. marts 2006.

Formanden bød velkommen til generalforsamling. Herefter blev vores gæster præsenteret – advokat John Skjøth, revisorer Jens Aundrup samt Palle Johansen og Per Bjerregaard Hansen fra Geo Teknik

Punkt 1, Valg af dirigent

Formanden : Inden vi går over til generalforsamlingen, vil jeg gerne sige til den/de personer der har sat opslag op på vores hoveddøre, at det er ikke særligt smart, nu ved alle, at i dag er der ikke  nogen hjemme i vores ejendom. Nøgle til indgangsdørene kan lånes på kontoret.

Vi skal have valgt en dirigent, og bestyrelsen foreslår Benni Willumsen – Benni Willumsen valgt.

Dirigenten : Takkede for tilliden og konstaterede, at generalforsamlingen var lovlig indkaldt og gav formanden ordet.

Formanden bad generalforsamlingen rejse sig og mindes de andelshavere der var afgået ved døden siden sidste generalforsamling.

Hr. Arne Christensen, Skotterupgade 2, 4 tv.

Hr. Andersen, Stefansgade 57, 1.th.

Et ære være deres minde.

Punkt 2, Beretning

Dirigenten : Vi går til formandens beretning, som er udsendt til samtlige andelshavere. Er der nogle opklarende spørgsmål til denne ?

Andel 214 : Hvorfor kan ventelisterne ikke blive lagt ud på hjemmesiden ?

Formanden : Den der har stået på ventelisten længst, bliver spurgt først. Så er der den liste med andelshavernes børn, som har været skrevet op længst, men ikke har været aktuelle, de kommer så før, derfor er det lidt svært.

Andel 89 : Surt opstød for at de nye vinduer i kælderen ikke kan lukkes op. Det kan godt være nødvendigt at lufte ud i nogle af lokalerne.

Formanden : Der er sat udluftning forskudt til gården og til gaden. Mht. surt opstød, er det ikke kun en der har klaget.

Andel 39 : Hvor meget sparer man samlet ved at der er vinduer som ikke kan lukkes op ?

Formanden : Jeg ved ikke den nøjagtige prisforskel, men vil gerne undersøge det.

Andel 176 : Vi skal også tænke på at de rotteplager vi har haft, er kommet ved at der har været fri adgang gennem de kældervinduer der har stået åben.

Dirigenten : Er der andre der ønsker ordet – det er ikke tilfældet – så vil jeg anse beretningen for at være vedtaget. Vi går til punkt 3, Regnskab.

Punkt 3, Regnskab

Kassereren : Som man kan se på regnskabet, er der nogle poster der er steget kraftigt. Renholdes, er til tømning af lofter og ekstra containere vi har haft i årets løb. Fjernvarmen er steget og vi har fået ekstra omkostninger til etablering af  beboerrummet – men lokalet er til glæde for os alle. Antenneudgifterne er steget og det er efter vi er kommet på TDC. Vaskeriet er blevet malet, og vi 

har  fået isat kældervinduer, denne omkostning har vi fået råd til på vores vedligeholdelse. Vi har hensat overskuddet til jordbundsundersøgelsen, da vi jo ved vi får en regning på dette.

Dirigent . Er der nogle der ønsker ordet til dette punkt – det er ikke tilfældet -  så må jeg derved anse regnskabet for at være vedtaget. Vi går derefter over til punkt 4, Budget.

Punkt 4, Budget

Kassereren : Indtægter er der ikke de store forandringer ved, der er ikke så meget vi kan lave om på. Udgifterne til gengæld, der har vi måtte tage et pænt beløb fra vedligeholdelse til antenneudgifterne og div. udgifter i forbindelse med det, ellers er det ikke nogle ændringer.

Dirigent : Er der nogle der ønsker ordet til dette punkt – det er ikke tilfældet – jeg anser derfor punktet som godkendt. Vi går til forslagene.

Punkt 5, Forslag  - Jordbund

Formanden : Vi er gået i gang med jordbundsundersøgelserne, vi er desværre ikke færdige, men vi har fået Per fra Geotekniske Undersøgelser til at komme og fortælle hvor langt de er kommet.

Geoteknik : Der blev vist en del overhead, som var meget interessante, nogle gik helt tilbage til 1800-tallet, så man kunne se at boligforeningen var bygget på et engområde.

Den værste ende af boligforeningen er det område mod Borups Allé. Her findes de fleste og værste skader i blandt andet kældergulvene, fundamentet er umiddelbart rimeligt. Man kan se, at køkkentrappen har sat sig en del, det kan man se ganske tydeligt på køkkendørene, det kan også skyldes en konstruktionsfejl, da konstruktionen står på et relativt bæredygtigt underlag. Det man i Geoteknik i første omgang koncentrere sig om, er de bærende vægge ved bagtrappen, der har tydelige tegn på sætninger. Der er lavet 25 huller forskellige steder i ejendommen hvor der er konstateret de fleste sætninger. Geoteknik vil gerne have hjælp fra andelshaverne. Derfor opsættes der lister i opgangene, hvor man kan skrive sig på, hvis man har kunnet konstatere revner i sin lejlighed. Efterfølgende vil Geoteknik tilse disse skader, for at kunne danne sig et mønster.

Andel 176: Der er inden for de sidste 5 år kommet revner i væggene i min lejlighed.

Geoteknik : Det er derfor jeg søger efter noget systematik for at finde årsager til, at det sætter sig. Ude i den ende du bor, må der være andre årsager til sætningen. I øjeblikket er vi klar over sætninger i kældergulvene der hvor der er bærende vægge.

Dirigent : Er der flere spørgsmål ?

Andel ? :  Mener man, at sætningerne er stoppet og kan man skabe et fundament nedenunder ?

Geoteknik : På nuværende tidspunkt tror jeg ikke, det er der vi skal ned og have fat, men vi er ikke færdige med undersøgelserne. Det er derfor jeg gerne vil have jer med, nu drejer det sig om de store revner i væggene.

Dirigent : Er der andre opklarende spørgsmål – jeg vil bede formanden om at runde af.

Formanden : Jeg vil gerne takke Per for at komme og forklare hvor langt man er kommet, I får nogle resultater når Geoteknik er færdig. Med hensyn til listerne, vil de blive hængt op i opgangene, så kan I skrive jer på der.

Punkt 5, Forslag  - Ændringer af vedtægternes § 16, stk. 2

Dirigent : Vi går til det næste forslag. Jeg skønner, at det mest vidtgående forslag er fra Erik Østergaard, da det kræver en valuar.

Erik Østergaard : Som I alle ved, er der lavet en ny lov om at man kan låne i sin andel, derfor mener jeg, at det er jer, der skal fastsætte andelskronen. Med hensyn til en valuar, har jeg hørt, at det koster 17.000 kr. om året, da ejendommen skal vurderes en gang om året.

Dirigent : Jeg skal lige bemærke, at inden jeg tog denne beslutning kontaktede jeg boligforeningens advokat og revisor.

Revisor :  Udgifterne til en valuar svinger meget. Det første år  skal I regne med kr. 25-50.000 og derefter, måske kr. 17.000, hvis man bruger den samme valuar.

Dirigent : Skal vi være beslutningsdygtige for at vedtage en vedtægtsændring i aften, skal vi være 175 til stede, vi er 138. Det betyder, at bliver et af de 3 forslag der er stemt ”hjem”, må der indkaldes til en ekstraordinær generalforsamling, med det forslag der er blevet vedtaget, som eneste punkt.

Andel 214 : Stemmer vi om det mest vidtgående forslag nu, vil de 2 andre så bortfalde ?

Dirigent : Det er rigtigt. Går det mest vidtgående forslag ikke igennem, tager vi det næste som er fra Bo Wilhelmsen og dernæst Lars Münter’s – som indeholder 4 forslag. Vi kan godt få alle forslagene fremlagt på én gang, men det er svært at overskue.

Andel 226 : En valuarvurdering gælder i 18 måneder, hvordan kan man så sige hvert år ?

Revisor: Den fejl har vi tit hørt, det at der er mange der tror, den kan bruges i 18 måneder. Det er ikke 2 år det er 1½ år, det vil sige, får I en vurdering 1/1 gælder den til 1/7 året efter, men da I har generalforsamling én gang om året skal vi have vurdering hvert år for at fastsætte andelskronen.

Andel 202 : Jeg synes at alle 3 forslag skal gennemgåes på én gang.

Andel 277 : Hvad er det konkrete forslag i det af Østergaards ?

Dirigent : Det konkrete forslag er at vores værdiansættelse skal foretages af en valuar, det er det der skal indføres i vores vedtægter. Da generalforsamlingen er enig med Andel 202, er det det vi gør og håber vi kan holde rede på trådene. Erik Østergaard har været oppe, det næste forslag er fra Lars Münter.

Lars Münter : Min holdning er, at vi hæver niveauet fra de 40 – som vi har vedtaget på generalforsamlingen for 6-7 år siden – til 105, som der står i regnskabet,  og så ellers følge ejendomsudviklingen. Jeg synes det er rimeligt, at værdien af ens bolig har udviklet sig som de andre boliger, dvs. a andelskronen vil komme på 25 gange af det nuværende og derefter følge ejendomsudviklingen. Jeg har stillet de 4 forslag for at man kan vælge at hæve niveauet med et af de 4 forslag.

Andel 279 : Nedre og øvre % du taler om, hvad er det ?

Lars Münter :  I sin tid, da de nuværende vedtægter blev vedtaget, havde vi valget mellem at opskrive andelskronen med 40 og derefter at opskrive mellem 5 og  25 %, for at følge detail- indekset, men det har ikke været over 5 % siden. Det andet forslag dengang var at tage udgangspunkt i den offentlige vurdering, det vil så være 171,3 %. Af mine forslag er nr. 1 det mest vidtgående.

Andel 89 : Du kan godt fortælle hvad forskellen er mellem dine forslag. Det jeg kan se, er det  %-satserne som er forskellen, er det rigtig ?

Lars Münter :  Ja

Andel 40 : Du skriver noget om prisindekset på ejer ejendomme, nu er vi en andelsejendom.

Lars Münter :  Andelsboliger bliver ikke handlet i handel og vandel, derfor er der ikke et prisindeks på det. Derfor har jeg valgt prisindekset på ejerlejligheder.

Andel 214 : Når vi nu skal fremskrive, hvorfor skal vi så bakse 5% eller 25% ind? 

Lars Münter :  Det var for at der skulle ske en vis tilskrivning hvert år, jeg kan ikke huske det ordret, der var nogle der troede at det ville løbe løbsk, hvis vi steg 35% om året. Ved at holde sig mellem 5 og 25 % vil der altid være en tilskrivning på 5% uanset udviklingen. Omvendt går man så glip af de helt store udsving.

Andel 277 : Dengang jeg købte min lejlighed var det en billig lejlighed. Jeg tror også at alle i andre har købt en billig lejlighed, da var det  andelstanken der gjaldt. Nu sidder vi og diskuterer hvor stor profit vi kan få ved at flytte, jeg syntes det er helt forkert. Ved at andelshaverne belåner deres andel, kan boligforeningen måske ikke få lån til at ordne vores fundament og facade, som vi godt vil have lavet.

Andel 200: Priserne på boligmarkedet er steget voldsomt, så hvis vores priser ikke følger med er vi stavnsbundet til Bispegaarden, eller vi skal ud og låne en masse penge for at flytte. Andelstanken, ja den er smuk, men vi må også følge med.

Dirigent : Det var to meget modsatrettede synspunkter!

Lars Münter : Der bliver ikke ”skudt nogen papegøje” med mine forslag. Selvfølgelig, hvis en valuar finder på noget kreativt kan det da godt tænkes. De ejerlejligheder der er omkring os, steg sidste år med 20%, det var ca. 500.000 kr. det forslag jeg har stillet vil med en andelskrone på 1.000 kr. stige til 200.000 kr. , så der bliver ikke skudt nogen papegøjer, det beviser bare, at det beløb der blev sat i sin tid, var urealistisk lavt.

Andel 226 : Jeg vil bare sige til Andel 277, du skulle bare vide hvor mange penge du er gået glip af.

Andel 9 : Det man kan få ud af det her, er en brøkdel af det som et parcelhus koster, så jeg tror ikke på stor flugt fra boligforeningen. Det vil hjælpe på, at hvis man skal låne penge til et sommerhus eller en bil kan man få et billigere lån end andre lånemuligheder.

Andel 39 : Man kan ikke sammenligne ejerlejligheder med andelslejligheder. Hvem skal så betale den stigning, det skal de nye andelshavere som kommer ind. Det jeg har set gennem de sidste 10 år, er, at det er gået udmærket med at flytte fra ejendommen uden problemer.

Formanden : Vi har diskuteret forslagene i bestyrelsen, vi vil helst bibeholde det nuværende, derfor er vi ikke kommet med nogen forslag.

Lars Münter : Jeg har ikke sagt, at det er den bedste sammenligning, men det er den der er nærmest, vi kan måske finde ud af noget som kan bruges. Du har ret i at der er mange som er flyttet. Vi skal også gå udfra, at der siden vi vedtog vores nuværende vedtægter, er kommet en lov som giver mulighed for at tage lån i vores lejlighed, en forskel som ikke eksisterede dengang.

Andel 279 : Vi kan da godt låne penge i vores lejligheder. Vi har godt nok en billig boligafgift, men læg et stort lån  oveni, så er boligafgiften ikke så billig. I dag kan man nøjes med at låne kr. 100.000,  med den evt. nye andelskrone, så skal man måske ud og låne kr. 300.000, som jo også skal betales.

Erik Østergaard : Vi er ikke nok i aften til at lave et ændringsforslag af § 16, kan man i aften stemme om, at der skal ændres i den paragraf og så indkalde til en ekstraordinær generalforsamling ?

Dirigent : Der er 3 forslag til ændring af denne paragraf, det må man forholde sig til. Det du er ude på, er en hensigtserklæring, det er det der ligger i forslagene.

Andel 145 : Nybolig har vurderet andelsboliger og det har givet en stigning på 20-30 % og helt op til 50 %, det passer ikke at man ikke kan sammenligne andel med ejerboliger.

Lars Münter : Boligmarkedet er steget fuldstændigt vanvittigt den seneste tid, men i forhold til andelstanken er det ikke mange penge. Det giver en anden frihed til at låne penge, ok man skal ud og låne penge for at skaffe sig en bolig.

Dirigent : Jeg vil give ordet til 3. forslagsstiller, Bo Wilhelmsen. Efter opklarende spørgsmål til Bo, vil der blive en pause.

Bo Wilhelmsen : Gennemgik sit forslag. Jeg vil bare vise andelskronens udregning og det er med den offentlige vurdering minus ejendommens gæld, det der bliver tilbage er andelskronen. Stiger gælden, falder andelskronen. Vurderingen af en valuar tager højde for ejendommens beskaffenhed, det er nok den mest rigtige i forhold til den offentlige vurdering.

Dirigent : Nogle opklarende spørgsmål ?

Erik Østergaard : Man kan sætte andelskronen på 80 %, således at der er et råderum på 20 % til større vedligeholdelser.

Andel 81 : De sidste 5 år er lejlighederne steget 157 %, man skal passe på med en valuar, de sætter priserne alt for højt, så kan det offentlige sætte deres vurdering efter valuaren og ejendomsskatten stiger.

Andel 89 : Penge til forbedringer har intet med andelskronen at gøre. Vi har en stor friværdi i vores ejendom, så det skulle være muligt at låne til renovering af vores facade, evt. en nedsættelse af vores boligafgift.

Bo Wilhelmsen :  Der er altid nogen som føler sig snydt uanset om man køber eller sælger.

Dirigent : Alle forslagsstillere har fremført deres forslag. Erik Østergaard var inde på, at man bør kunne stemme om en vedtægtsændring af § 16 stk. 2, det mener jeg ikke man kan, derfor vil jeg give ordet til vores advokat.

Advokat John Skjøth :  I Erik Østergaards forslag  står der ikke noget om, at der skal laves om på § 16 stk. 2, et forslag skal tages i sin ordlyd. Ved at tage en valuar til vurderingen , vil dem som købte i år 1, måske ved næste valuar i år 2, tabe og derved hæfte for difference mellem de 2 vurderinger. I det forslag der ligger, er der ikke taget hensyn til en ”buffer” ved at man kan opskrive med 80 %, man kan i dag – som forslaget ligger – ikke vedtage dette. Det man skal stemme om i dag, er forslaget i sin ordlyd og dets konsekvens.

Dirigent : Nogle spørgsmål ?

Andel 89 : Kan Lars Münsters forslag ikke danne baggrund for en afstemning ?

Advokat John Skjøth : Lars Münsters forslag er et oplæg til debat til en senere generalforsamling.

Dirigent : Bliver Erik Østergaards forslag ikke vedtaget går vi til det næste og det er Bo Wilhelmsens og derefter Lars Münsters.

Andel 20 : Forslaget er meget lig det vi har i dag, hvorfor kan det ikke danne grundlag for en afstemning i dag til en ekstraordinær generalforsamling ?

Andel 200 : Når der er forslag ved indkaldelsen der ikke kan behandles, hvad så med denne generalforsamling ?

Dirigent : Man kan ikke afvise et forslag på formuleringen, når det er rettidig indkommet.

Advokat John Skjøth :  Det er helt klart dirigenten, der afgør hvad der skal til afstemning. Kan ingen af forslagene stå for prøven, er der ingen der kan vedtages i dag og det har intet med generalforsamlingsindkaldelse at gøre. Hvis et forslag bliver vedtaget med 2/3 af de fremmødte, er der mulighed for en ekstraordinær generalforsamling med det vedtagne punkt på dagsordenen, og der, kan det vedtages med 2/3 af de fremmødte. Det er forslaget i uændret skikkelse der skal tages stilling til der, man må ikke lave om på ordlyden i forslaget.

Andel 10 : Det er synd at et forslag skal falde p.g.a. det juridiske.

Dirigent : Jura er jura.

Andel 20 : Hvorfor kan man ikke stemme om Lars Münsters forslag andet end på en ekstraordinær generalforsamling ?

Advokat John Skjøth : Der står i forslaget, at det er til debat, derfor er det ikke et direkte forslag, så det kan tolkes på forskellige måder, derfor tolker jeg forslaget som et debatoplæg. Det er dirigenten der bestemmer om det skal til afstemning, andet ligger der ikke i det.

Dirigent : Jeg bad advokaten om at komme med et juridisk bud, og det har han gjort.

Andel 89:  Det er almindelig foreningsret, at det er dirigenten og generalforsamlingen der bestemmer. Jeg vil dog helst følge den offentlige vurdering og med loven som grundlag. Ved at udforme et nyt forslag, kræver det en indkaldelse til en ny generalforsamling og derefter en ekstraordinær generalforsamling, for at blive vedtaget. Vi skal stemme om det vi har her og lad os så komme videre.

Dirigent :  Du har ret, vi skal have en ekstraordinær generalforsamling om det forslag der bliver vedtaget, vi er ikke nok tilstede så det kan vedtages i dag. Vi kan få en tilkendegivelse om der overhoved er stemning for at vi skal ændre vedtægten. Erik Østergaards er det mest vidtgående så det er forslag nr. 1. Bliver det ikke vedtaget, er det næste Bo Wilhelmsen og derefter Lars Münter.

Lars Münter : I mit forslag 4, kan man diskutere om det er relevant at få en valuar til at vurdere ejendommen.

Dirigent : Der er flere der ønsker afstemning, jeg håber at alt er belyst. Vi går til afstemning.

Erik Østergaards forslag :

· Afgivet 138 stemmer : 77 imod – 59 for – 2 blanke. Forslaget er faldet.

Bo Wilhelmsen :

· Afgivet 135 stemmer : 48 imod – 80 for – 7 blanke. Forslaget er faldet.

Lars Münter :

· Afgivet 135 stemmer : 36 imod – 96 for – 3 blanke. Så det er forslag nr. 1 af Lars Münster der arbejdes videre med til en ekstraordinærgeneralforsamling.

Punkt 6, Valg

6 A : Chalotte Bregnhøj – valgt til kasserer

         Gerhardt Olsson – valgt til bestyrelsesmedlem

6 B :  Bestyrelsessuppleant : Lars Münter – genvalgt

          Bestyrelsessuppleant:  Elise Larsen - genvalgt

6 C :  Statsautoriseret revisor – BOJER●HANSEN●AUNDRUP Statsautoriseret Revision A/S – 

          genvalgt                                                                                    

6 D :  Intern revisor: Troels Beck

6 E :  Revisor suppleant : Martin Christensen

Punkt 7, Eventuelt

Andel 50: Jeg vil takke vores ejendomsfunktionærer for deres arbejde, blandt andet den gode snerydning her i vinter.

Andel 212: Hvis motorcykel står i gården, den har snart stået der i mange år.

Andel 232: Det er min, og så længe har den ikke stået der.

Dirigent : Yderligere til dette punkt ? Det er der ikke. Jeg vil derfor takke for god ro og orden og afslutte generalforsamlingen.

Dirigent : Benni Willumsen

Formand: Lone Willumsen

Referent : Poul Bugge Nielsen

